Diari Oficial de la Generalitat Valenciana


Sumari del DOGV 4982, del 11-04-2005 (2005/3632)

ORDRE de 5 d'abril de 2005, de la Conselleria d'Agricultura, Pesca i Alimentació, per la qual es regula i planifica el tractament contra el barrinador o cucat de l'arròs a la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4982

Data del DOGV
:   11-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3632


Data del document
:   05-04-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * arròs
    * tractament fitosanitari
    * destrucció de cultius

ORDRE de 5 d'abril de 2005, de la Conselleria d'Agricultura, Pesca i Alimentació, per la qual es regula i planifica el tractament contra el barrinador o cucat de l'arròs a la Comunitat Valenciana. [2005/X3632]
  
El Chilo suppressalis (Walk), també anomenat barrinador o cucat de l'arròs, constituïx una perillosa plaga per als arrossars valencians, que de no tractar-se adequadament produiria, tots els anys, greus danys i importants pèrdues econòmiques en este cultiu.
  
La dificultat d'exercir un control efectiu d'esta plaga mitjançant tractaments realitzats individualment pels agricultors a les seues parcel·les, aconsella efectuar actuacions col·lectives, a fi de rebaixar el nivell de la població de l'insecte a límits acceptables.
  
A més, a causa de la situació del cultiu de l'arròs dins dels límits del Parc Natural de l'Albufera i de la marjal Pego-Oliva, és necessari utilitzar tècniques que no contaminen o insecticides que respecten al màxim la flora i fauna naturals de la zona.
  
Per tot això, en virtut de les facultats que tinc atribuïdes, de conformitat amb el que estableix la Llei 43/2002 i, a proposta de la Direcció General d'Investigació i Innovació Agrària i Ramaderia,
  
ORDENE
  
Article 1
  
Es declara d'utilitat pública i obligatori per als productors d'arròs de les comarques de l'Horta Sud i de la Ribera Baixa, així com dels termes d'Almenara, Oliva i Pego, el tractament d'este cultiu contra la plaga del barrinador o cucat (Chilo suppressalis, Walk).
  
Article 2
  
A una zona de tretze mil hectàrees circumdants al llac de l'Albufera, en 300 hectàrees de la marjal Pego-Oliva i en altres 150 del terme d'Almenara, el tractament es realitzarà utilitzant el sistema de control biològic basat en la confusió sexual amb feromones específiques.
  
Article 3
  
A la resta de la superfície de l'arrossar del Parc Natural de l'Albufera, que suposa una zona de la perifèria d'aproximadament tres mil hectàrees, s'efectuaran tractaments aeris amb productes fitosanitaris, respectant les condicions d'ús i el termini de seguretat establit en el Registre Oficial de Productes i Materials Fitosanitaris del Ministeri d'Agricultura, Pesca i Alimentació.
  
Article 4
  
La Direcció General d'Investigació i Innovació Agrària i Ramaderia, a través del Servici de Sanitat Vegetal, organitzarà i dirigirà la campanya de lluita contra la plaga a què es refereix la present ordre, distribuint les feromones i executant els tractament fitosanitaris per mitjans aeris.
  
DISPOSICIONS FINALS
  
Primera
  
Es faculta el director general d'Investigació i Innovació Agrària i Ramaderia perquè dicte les disposicions necessàries per al desenvolupament i aplicació de la present ordre.
  
Segona
  
Esta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 5 d'abril de 2005
  
El conseller d'Agricultura, Pesca i Alimentació,